SURSE: Se încinge bătălia pentru locul doi. Cum arată distanța dintre Viorica Dăncilă și Dan Barna

Marea miză a primului tur este bătălia pentru locul doi între Viorica Dăncilă și Dan Barna, iar casele de sondaje care realizează exit-poll-urile raportau la ora 14.00 o distanță de 4-5 puncte procentuale între fostul premier și candidatul USR/PLUS.

Cifrele se schimbă însă de la o oră la alta, iar sondajele interne nu iau în calcul votul din diaspora, de unde Barna ar putea recupera câteva puncte procentuale. În plus, Dăncilă se află pe o tendință de scădere în țară, iar Barna urcă pe măsură ce înaintăm în a doua parte a zilei.

Electoratul rural, preponderent PSD, iese la vot în mod tradițional în prima parte a zilei, când PSD tinde să-și epuizeze bazinul electoral. Chiar și în rândul electoratului rural însă, prezența a fost mai scăzută față de alte alegeri.

”Dacă dinamica din sondaje se păstrează, Barna are șanse mari să intre în turul doi”, a declarat pentru G4Media.ro unul dintre sociologii implicați în realizarea sondajelor.

Sursa Foto: Colaj G4Media.ro/ Inquam Photos